Toyoni gölü

– Yaponiyanın Hokkaydo prefekturasındakı Hidakasanmyaku-Erimo-Tokaçi Milli Parkında yerləşən göl. Ürək formasında olan görünüşünə görə tanınır.

 Adı və görünüşü 
Toyoni gölü keçmişdə aynu dilində "Kamuito" () adı ilə tanınmışdır. Aynular gölü müqəddəs hesab etmiş, gölün yaxınlığında olarkən danışmağı qadağan etmişdirlər. Əfsanəyə görə yaxınlıqdakı katsura ağacının kökündəki su ilə qidalanan göl sağalmaz xəstəliklərə sağalda bilirdi. Meyci dövründən sonra yerli sakinlər gölün formasını at dırnağına oxşatdıqları üçün "At dırnağı gölü" ləqəbini və Toyoni gölü adını veriblər. Əfsanəyə görə Ezo adasını tədqiq edən səyyah Kondo Cuzo 1798-ci ildən buradan keçərkən yoldaşlarından biri atı ilə birlikdə uçurumdan düşmüş və göl at dırnağı formasını almışdır. Göl keçmişdə Batey gölü () adı ilə tanınmışdır.

Göl yuxarıdan baxıldıqda ürək formasını xatırlatdığından "Ürək gölü" ləqəbi ilə tanınır. Gölün ürək formasında olan görünüşü "Ishiya" şirniyyat şirkəti tərəfindən çəkilmiş  reklamından sonra məşhur olmuşdur. Gölə yuxarıdan tamaşa etmək üçün 2015-ci ildən etibarən helikopterlə turistik turlar təşkil olunur.

 Xüsusiyyətlər 
Erimo qəsəbəsindən 9 kilometr uzaqlıqda yerləşən Toyoni gölü Hidaka regionunda yeganə təbii göldür. Diametri 1 kilometr, sahəsi 0,3 km², orta dərinliyi 12 metr, maksimum dərinliyi 19 metrdir. Şirinsulu və dimiktik göl olub dəniz səviyyəsindən 260 metr yüksəklikdə yerləşir. Noyabr ayının sonundan aprel ayının əvvəlinə qədər gölün səthi donmuş vəziyyətdə olur. Göl yeraltı sulardan qidalanır, ətrafı sıx meşə ilə əhatə olunmuşdur. Gölün ətrafında Yezonaki dovşanının yaşadığı müəyyən edilmişdir. 1950 və 1960-cı illərdə gölə Hypomesus nipponensis və al-əlvan qızılxallı kimi balıq növləri buraxılmışdır.

Gölün yaxınlığında Edo dövründə salınmış tarixi Sarudome dağ cığırı yerləşir. Gölün qoruyucu ilahı Hakuryuucin hesab olunur və 1936-cı ildə gölün yaxınlığındakı təpədə ona həsr olunmuş səcdəgah tikilmişdir.

 İstinadlar 

 Xarici keçidlər 
 Toyoni gölündən mənzərələr

Kateqoriya:Hokkaydo gölləri
Kateqoriya:Müqəddəs göllər
Kateqoriya:Hokkaydo prefekturasının görməli yerləri
Kateqoriya:Ürək simvolları